**A jövő társadalma 2019 - rövidfilm pályázat**

A Katolikus Társadalmi Napok alkalmából a Pécsi Egyházmegye pályázatot hirdet diákok számára az Egyház Társadalmi tanításának bemutatására.

**A pályázat célja:**

Korunkban igen nagy igény jelentkezik az emberi értékek és normák, valamint előremutató, biztos alapot teremtő erkölcsi kategóriák ismételt megfogalmazására. A kisfilmekkel egyházunk a fiatalokat megszólítva a mindennapi élet aktuális kihívásai közt, fel szeretné hívni a figyelmet az embertársainkért való személyes felelősségünkre. Szeretnénk, ha hétköznapi élethelyzetek bemutatásán keresztül a mai fiatalok által megtapasztalható események szerepelnének központi témaként.

Mivel napjainkban a társadalmi különbségek élesen fokozódnak, az igazságosság és az emberi egyenlőség sokszor sérül, célunk a Katolikus Egyház társadalmi tanításának népszerűsítésével rámutatni annak az életünket átformálni képes gazdagságára, mellyel egy boldogabb jövőt teremthetünk.

**A jelentkezés feltétele:**

2-3 perces rövid filmeket várunk, a Katolikus Egyház Társadalmi Tanításának egy-egy témájának feldolgozásával. (téma javaslataink mellékelve olvashatóak)

Egy pályázótól 2 különböző munka beküldését kérjük, más-más témát érintve. A filmek esetében nincs műfaji megkötés.

A pályamunkák beérkezésének határideje: 2019. augusztus 25.

A felvételeket wetransfer.com, vagy Mammutmail.com-mal kérjük elküldeni a [kattarsfilm@pecs.egyhazmegye.hu](mailto:kattarsfilm@pecs.egyhazmegye.hu) e-mail címre.

**Díjazás:**

A pályamunkák beérkezését két kategóriában várjuk:

* 12-18 éves kor
* 18-30 éves kor

Kategóriánként az első helyezett 100 000 Ft, második helyezett: 75 000Ft, a harmadik: 50 000 Ft díjazásban részesül.

A bíráló bizottsági felkérést elfogadó tagok (további felkérések folyamatban): Besenczi Árpád, Dr. Török Csaba

Közönségdíj is kiosztásra kerül azon kiválasztott pályamunkák körében, amelyek szerzői a pályázati kiírás mellékletekét képező előzetes hozzájáruló nyilatkozat beadásával ehhez írásban is hozzájárultak. A közönségdíj a pályaművek bemutatását követően facebook megosztások alapján kerül kiosztásra.

**Technikai követelmények**

* min. 720p HD (1280×720 px) képminőség
* PAL, min. 25 fps, h264.mp4 / 48 kHz 16 bit sztereo

A mobiltelefonnal készített pályaművek esetén kérjük feltüntetni a mobiltelefon márkáját és típusát.

**Egyéb kritériumok:**

A pályázó a pályázat leadásakor kijelenti és vállalja, hogy pályaművei saját, önálló munkájának eredményeként született szellemi termékek.

A pályázat kiírói a beérkezett pályaművek elbírálását követően a kiválasztott alkotásokat – a készítőkkel, illetve azok törvényes képviselőivel kötött felhasználási szerződés értelmében – a saját közösségi felületein teljes egészében vagy részletében közzéteszi, felhasználja. A megkötendő felhasználási szerződés alapján felhasználó szerzői műben foglaltakat területi korlátozás nélküli, határozatlan időtartamra szólóan, kizárólagosan jogosult tetszőleges példányban többszörözni, a többszörözött példányokat terjeszteni, a művet bármilyen módon nyilvánossághoz közvetíteni, felhasználni, átdolgozni, kiadni, valamint további hasznosítás végett harmadik személynek átadni. A felhasználónak ezek a jogai nem érintik a szerzőnek a műre vonatkozó személyi jogait.

**Forrásként felhasználható:**

* Az Egyház társadalmi tanításának kompendiuma:<http://www.vatican.va/roman_curia/pontifical_councils/justpeace/documents/rc_pc_justpeace_doc_20060526_compendio-dott-soc_hu.html>
* DOCAT, Mit kell tennünk?, A katolikus Egyház társadalmi tanítása fiataloknak
* Pápai megnyilatkozások:<https://regi.katolikus.hu/adattar.php?h=10#pap>
* Videók az Egyház társadalmi tanításáról: <http://tarsadalomformalas.kife.hu/>